Corpus inédit de Michael Peyron, collecte 1980-1994.

                       1.  insi luh’uc t tafuyt

	itccer,  inn am insi y zzman i zzman alliy ar tsawal ddunit. nnan as luh’uc : « a wddi, ixeşş(a) aney yat lmanira, han wenna ttyufan d amzwaru, netta ayd ih’teccemn ! » nnan as : « may ntedjja ? » inn am innay asn insi : « anetccer xi tifawt lefjer, wenna yannin tafuyt d amzwaru, hatin netta ayd ih’teccemn ! »
	inn am jmεen, jmεen kull winna iya rebbi rruh’; inn am ttin ar seksiwn ssa γer leqbelt, iberrem insi netta ssa, ar iseksiw ssa, s azaγar, ssa hah. innay am nnan as : « berrem, a wa ! tafuyt leqbelt azi da dit tedjjar ! » inn am innay asn : « a wi γas seksiwat γer dinnax, ha netcc d awn seksiwx ssa, s azaγar, ssa ! » ar seksiwn nihni γer leqbelt.
	tafuyt da t ţţamżen iwjjiwn ur da di tteðhar ar yat lweqt yaðnin i lajbal dinnax. id azaγar da ti ttaγ zugga dday di taley. inn am fimerra iyer tiţţ hutten taγ n azaγar. inn am inn asen : « hutt, ay arraw, hutt huh ! » nnan as : « han ciyy ayd ih’teccemn ! »

          (rqiya muntassir, zawit ccix)

				             2. lkass imessus

ar itεemmar yiwn uryaz attay i lfrah’.  netta ifferγ t icti d nwi d is ittu wr as iyri ssuqwar. yah’cem ad irar lkissan y uberrad. ar ixemmam alliy iweh’l, innay asn y ayt ujemmuε : « illa yukk lkass inger lkissan ettx imessus ! wenna t iumżn ad ax iy imensi kull manes ellax ! » da yttameż ca lkass yaf t in imessus, day isew t bla (a)d iεlem i wjemmuε εlah’eqqac iggwed ad asn iy imensi. imci nnax ayd iyyan kull. netta ycemmel, inn asen bu wberrad : « is ur yufi awd yiwn digun lkass ettx ? » ku yiwn inn as : « ur t ufix ca ! » innay asen : « ullah, t tswam kull ennun imessus ! »

                      3. ass n ssuq n tunfiyt

	ass n ssuq n tunfiyt lh’ad ayd iyan. ass ennax qqah’ ziy ayt ih’ya da tmejmaεn h’ma (a)d sγin, h’ma (a)d zzenzen. walayenni, ass lsbit ku yiwn iumż abrid zi taddart ns, ku yiwn d mani inizdeγ ittx asen tεarq tunfiyt. da teddun s uðarr γedd s iserdan. ferh’an midden εlah’eqqac mżeyyerr d tmara d lxdemt n iyran d iwaliwn n tutmin nsent !
	adday d iwðen tunfiyt tadeggwat, ku yiwn iddu ad inada ca n uðγar enna yensa γr umeddakwl ns, γedd γur ca tmedgwult, γedd γur bu lqahwa. adday iwð yið da tmejmaεn iriyzen γur bu lqahwa ar sawaln, ar ssan attay. adday iwð imensi mensun, ur da ggan ar ammas n yið.
	tifawt zik da tfafan, sirdn ifassen d udmawn nsen. dday tccin ca n uγrum, sswin yan uberrad n wattay. adday cemmell lefður nsen, ku yiwn iddu ar issuwuq h’ma ad iciyl γedd ad izzenz lmal. iεedda lγaci : llan isebbaben γursen lmal ciyyan, llan lmsakin ca wr γursen ili. kull midden da tjmaεn. lweqt ettx iceqqa lh’al ittx iqqur useggwas a, iγla taman n imendi, drusen wulli d tiγetten.
raεa aryaz a ! ur tssinem ? amxezni aya, da yttawey ssuq s tirzi d tirut, ar ih’eððu midden ad ur tnaγn, γedd ad ur iyacer ca ca. iwa, is thenna lweqt, han kuci yerssa y uðγar ns. 
						              
                     (εli kadiri, ayt ih’ya, qşer ayt εbdi, tunfiyt)

				           4.  imcwi d uh’yuð

	innay ac illa yiwn uryaz netta ay d iggan rrays n yiwn iγrem. γurs sin l lwacun, iwa, xatren cwi. illa yiwn umżyan, yili yiwn uxatar. ikker ic asen leflus. innay asen : « haγ awn at tsγem sin iysan, trarim i d şşerf ! » ddun, ddun lwacun. idda wmżyan ixeyyerd yiwn n iyyis amżyan izayd leflus. aynn as ica bbas ur as iqeði. izyad leflus yaðen yawi d iyyis ameżyan iheyyan. iddu memmis axatar nna iseγ t s rrxa, irar d şşerf, iwa ddun d.
	lliy iwðen γur bba nsen, innay asen : « mani yat leflus nn awn ennix ad d i trarm ? » inn as umżyan : « a wddi nekkin hayi sγix iyyis zaydex leflus. » axatar innay as : « hayi nekkin sγix iyyis, hayi rurix ac d, a bba, leflus ! » inn asen : « wa, gat hemmezwaru; wenna yezwar ad iqqim gg uðγar inw ad iy rrays awd netta xef taqbilt ! » iwa, izwur t umżyan, γurs iyyis, γurs iyyis umżyan, izwar t. imma wenna yesγan awessar iggwra wr yiwið. inn as i wmżyan : « cegg aγra yeqbel tamazirt ! » iżżeε lεil axatar, inn as : « ddu iberdan enc, cegg tgid ah’yuð ! »
                    (muh’a u nðir, iγermjiwn, midelt)

				   5. jh’a n şşeh’ra d jh’a n uzaγar

	incer jh’a n şşeh’ra, iεemmer taγrart s teqqurin n ulγem. iri a tt iawey s azaγar farad ad iseqqem y ayt uzaγar ad asen yini : « hay iwix d tibεewcin ! » incer jh’a n uzaγar iεemmer taγrart s waţţu, iri ad iddu s şşeh’ra farad ad asen yini : « hayi, iwix d taðuţţ ! » incer ar iteddu y ubrid, incer awd wi n şşeh’ra, ar iteddu y ubrid.
mejmaεn, inn as wi n uzaγar : « mani s teddid ? » inn as wad yaðn : « ddix ad bedlex tibεewcin s taðuţţ ! » inn as jh’a n şşeh’ra : « i mani s teddid ciyyin ? »  innay as : « ddix s şşeh’ra farad bedlex taðuţţ s tebεewcin ! » innay as wi n şşeh’ra : « iwa, anbeddel awd lebhaym ! » innay as wad yaðn : « waxxa, nbeddel ! » aha ku yan digsen ar ireggwel farad at id ur isekkel wad yaðn.       
iddex nn igula jh’a n uzaγar, innay asen y warraw ns d icirran ns : ay aεri nnun, ay icirran inw ! hayi !  iwix awn d tibεewcin ! » anfen  taγrart, afin en teqqurin n ulγem. iddex nn igula  wi n şşeh’ra, innay asen y warraw ns  : « ay aεri nnun, hayi !  iwix awn d taðuţţ farad at tzenzam ! » anfen taγrart afin n aţţu.
           
                             ( bεssu n ayt ben h’eddu, ayt h’ediddu n imdγas, ayt musa w εtman )

6. tameγra n ayt merγad

	iwa, illan lweqt nneγ γurx lεars, adday ili acad ic (iy) tameγra lla ntγima rbeε yam n tmeγra ay d ay ttilin. walayenni had liεam, hat εamayn mad telt snin ay ittx aγull, nnan as :    « γas aney yumayn ! »  dγi llan γas yumayn ay da teggen εla xaðer nnan as : « tarula ddunit…! »  ur da qebill midden rbeε yam lmakla ; aγull jmeεn, allij jmeεn ddun s lbiru, alliy jarun hat ur illi γas yumayn i tmeγra ! day aseggwas ettx nnix ac ddix bermissiwn, afx en yiwt  tmeţţutt, tedda d mma is, tenn as : « la, la, nekka d i rbeε yam n tmeγra, ay illi nγed ad awix illi ! » ar nekkat allij iweh’l, zaydn as, zaydn as yan wass. jin teltiyam i tmeţţuţţ enna, walayenni aγull, ddan s lbiru, inn asen lqayd : « cibass makayn, addjat en ! »
wadda yiri anect tameγra, lla d en ttawi, lla d en teqqarr i tiwtmin, nasey imendi. rża tent tiwtmin g tmenya n izergan ssaε tmenya n tiwtmin. qqimen midden ar tqessar ar şbah’. adday icemmel iżil, iwa, lla εlmen i bu tmeγra lla d ittawi tmenya, tmenya n tiwtmin, t tmenya n iriyzn.  iwin bu yisli tmenya n tiwtmin, t tmenya n iriyzn, iya stεc. han aynna yezri n tameγra lweqt enna aynna γurx i zzman. iddx iya yumayn ur yad ssinx may ijra ! iwa, tessaεt enna, adday tegg tameţţut kkant rbeε yam jur h’abi. gg ið  lla teddunt s tiydrin nsent, s γur iriyzen nsent ; şbah’ zik ddunt γur mani yella wh’aydus. adday cemmelent rbeε yam lla nttawi lluz afella n inurir, lla ntzelleε d lluz d lgergeε d dduj ar tleqqad lwacun. inja wh’aydus j inurir. iwa, ku yan yawi tameţţut ns, ku yan iddu abrid ns, han lla (a)s icemmel.

        (bεssu εddi, irbibn, ayt merγad, tana)

7. sεid ah’arrami d bnadm azerwal

illa lεil d xalis ddan mani ca n ubrid, ar teddun, cwiy afen yan ulmu. lεil mism ns sεid ah’arrami. innay as lεil i xalis : « yallah, a neddu d nawi ca n tiskwla a nezzuy i wlmu da tama n waman. hat ass a kker a nebðu yiwn ad iddu ssa, yiwn ad iddu ssa, a nezzuy tiskwla da, wenn(a) ad iddan ad ikka y uðγar ad iðer i da, ad iraεa tiskwla ya nna yumżen trwa txatter, hat labass γur bab ns. wenna mi teqqur tins hat iwεer as lh’aciya !  » 
waxxa zzun tiskwla da yiwn idda ssa yiwn idda ssa, lεil d xalis.  waxxa, iddu s γur yan εari, iqqim ar ittraεa maca lγaci ay iseksi d cwi. yannay ca n uryaz bu tiţţ azerwal, inn as uryaz : « addud ad i teksid ! » inna lεil : « walayenni bba nu yussa yi, inna yi : “xir ac bnadm azerwal !”».  inn as :  « dγi nekkin mriγ labudd tiksed ! » ar as ikessa ca n wussan, day iteddu s γur imizar n ireh’all, ar ittas ikurbiyn ad en itebbey s lmus ar d en itegga wulli yimeżyan. ku yass, ku yass, ku yass, ku yass alliy ssen yasen tiyyat isew magg imeżyan. yan wass inn as : « tinu d ulli ! » inn as : « la tinu ! »  waxxa, gg ið ijen, innay as i tmeţţut ns : « yallah, a t neneγ ! » ytenn as tmeţţut : « s tawil, ar asekka ! »
asekka tenn as tmeţţut i wmeksa, i sεid ah’arrami, tenn as : « kkes  i yεbann nc ad ac nn isix (d as yin lh’ila, ad ur ifaq lh’assul, ikks y iεbann.  teqqim ar tadeggwat a γur arba, tawi ten γer taγbalut, tebbziy ten, tasi ten it tadeggwat, tatcsem da, hat ur a may d issin hat asemmið, tenn as jen γurx ! dγiy a yεbann bbziyn ta d urgaz ns d bu lmal. gg ið ijen,  lliy ijen γursen llan sin, crað, (ha selham, ha sεid ah’arrami, ha tamţţut, ha bab n wulli, waxxa !) gg ið ikker sεid ah’arrami, idda, iγayd γerda, irar tamţţut γer ammas. gg ið ikker uryaz ar as iqqar : « a tamţţut, a tamţţut ! » tenn as : « ncer a t neneγ ! » ar as ittini : « yallah, a t neneγ ! » ar as ittini : yallah, ha t neneγ ! »
inn as sεid : « waxxa ! » sεid ah’arrami hat ur iqqim, tedda tamţţut tεayd γerda. awin d ca n ugatu, sun d mas t iyujr allig nimmiru wah’edd. ijbedd, ijbedd s azga yu ijbedd s azga… aryaz da (a)s ittini : « is immut ? » sεid ah’arrami da (a)s ittini : « is temmut ?! »
	cwiy aryaz inna tamţţut dγi thebbez ur γurs…h’ayd as ar şbah’, sεid ah’arrami ikker zic iserreh γr addjar tijemmi, da (a)sn ittini y midden : « cat ax taserdunt, temmut ax tmeţţut ! »  aryaz bab n wulla idda d γer bab n tserdunt s tyemmi yaðnin, da (a)s ittini « immut ax umeksa ! » nitni yiwin (d) tiserdan afen tamţţut agg mmutn ; ho !… matta wya ?! ha sεid ah’arrami ilεeb as lh’ila. ha sεid ah’arrami d bu wlli, inn as : « safi, anrh’el, anffeγ da ! » rreh’aln, ddun s yan  εari, inn as « wa, labudd d asensu wlli da, wlli ad n sensen da. ciyyin a teqqimd da ! » jer illa da, jerf illa da… inn as « ciyyin a tjend da, da y ac tjend ! » inn as « waxxa ! »
	mensun gg ið sεid ah’arrami yebni (i)selliwn allig iya (a)grur am usettur, issers as azennar am netta iεayd s azga. aryaz, aryaz n tmeώώut, inna : « nett(a) aya ! » msuwat iqref tiyerΏi ad iwullu, netta γas iselliwn ayd as iwejd lh’ila, iddu bu laskil, cwi, cwi, cwi idfeε t, inn as : « a ddu dellid taxamt inw ! » sεid ah’arrami illa d azga, izayd as , inn as « tinc ayd ixlan ! » safi kulci yemmut, temmut tmeţţut, immut uryaz, qqimant xas wlli t txamt, safi seddaq ullah leεdim !	
           (ayt εisa izm, ayt merγad, taţţiwiyn)

     8. timcwitt t tefγult (lqist n terwu)	

	illa yiwn uryaz ixatr ( ur ixatr γas rebbi, sebh’ana illa huwwa ! )γurs tamţţut ns. tarw as snat tirbatin, yiwt taxatart tella s leεqqqel ns, yiwt cwi, tya tafγult. tekker, tekker, ar tedun gg ubrid? Tekker temmut asenmm nsent, ar teddun, ar teddun. ikker uryaz inn as i terbatt taxatart : « akm awelx ! » tennay as terbatt : « uhu bba, nekk illic ayd yix ! » inn as : « uhu, akm awelx u safi, γedd akem nγex ! »
	tenn as : « waxxa ! iwa, addu d ad ac rzux cwi, ad ac rzux ad ac iyx, ad ac qellebx aqcac, ad ac kkesx ibuxxa zy uqcac ! » inn as : « waxxa, ay illi ! » aryaz iferh’. iqqim tama n… ddaw n ca n useklu. qqimn ar as trezzu i bba ns, alliy tiwy iţs, tamż yiwn uberdal, thezzen as t γr uqcac, ar as itneqqab aqcac, ar as irezzu uberdal nna.
	tamż afus, tenn as : « iwa, rul ax ! » ar teddunt y ubrid, ha bba nsent djjant igen. cwi temmjemaε itsent terwu, tenn asn : « adduyat, ma γer teddamt ?», tennay as : « γas da nteddu, a εetti nw ur nufi may neyna ! » tenn asn « kkrat, hat γuri taddart ! »      
	tawi tent terwu nna γer taddart, teqqen γifsent lbab, tenn asent : « iwa, nekkin terwu aya ! » xf uqmu ns zif aha tessexleε tent uqmu nna n terwu. tenn asent : « iwa, mayd, may tetccamt ? » tenn as tmecwitt nna γr illa leεqqel, tenn as : « ur ntetcc y awd hah ! » tenn as tefγult : « uhu ! rix ad tccex nekkin ! »  tenn as : « waxxa ! »
	tekker tya y asent abelbul, abelbul s iγd, ar ttasey aγγu ns, ar asent ttessew abelbul. tenn asent : « iwa, tccat ! » tenn as tmecwitt : « ur nnix a(d) teccex ! » tenn as : « tetcc γedd akem tccex ! » tennay as : « waxxa ! » tebdu yar ttetcca. timecwitt da telqqam tyer y ucbu ns, tafγult tella γas tettcc.
ih, ar as ttini : « ur tettcc, ur tettcc ! » ar as ttini : « a εetti, hat da yi ttini ‘ ad ur ttettccax ca’ ! » tennay as : « addj tt a ttettecc, γedd akem yamż !  » ur ttettcca, ar as ttini : « ad ur tettcc, han aγγu ns akem yamż ! »  tenn as : « a εetti, hat ur i tuddj iy ad ttccex ! » tenn as : « addj tarbatt a ttettecc ! » tennay as : « waxxa ! »
	ar ttettccan, ar ttettccan alliy kemmelent. tenn as : « a εetti nw, adday tirid at tyend, maggan iţs nnem ? » tenn as : « iţs inw adday da sshuruðn iγwyal, adday da skukkuεen ifullusn, adday da shubbuyn iyðan. » tenn as : « a εetti, i mayd akm iterrun ? » tennay as : « da yi tterru ssudaniya ih’erran, da yi tterrun isseyna. » tenn as : « iwa, safi ! » tenn asent : « iwa, yallah. iwa ynat ! » ynent, tyen terwu. 
taddj terbatt nettat tmecwitt alliy da shuruðn iγwyal, ifullsn, kulci gg udis ns. iwa, tenn as i wltmas : « iwa, hezza cem, kkr ax anerwel ! » mej d tafγult ttutteyn as ifadden ns. ur da ttiγiy at terwel. mej d tenna wr tettccin awd hah, tγiy at terwel. alliy iwðn i yiwn usklu, tenn as ultmas : « dγi cem ur tγiyd at tkemmeld abrid, dγi cem aley i wseklu ya, teqqimd ! »
	tenn as : « γas at teddu γurm ad am tini ‘ggwez !’, in as : ‘ur teggwezx ca !’ ad am tini : ‘ ad γurm nn alix !’ hat ur tγiy at taley, γas εenwa !» tenn as ultmas : « waxxa ! » teddu nettat tkemmel abrid han terwu teda ar tsγuyyu : « rar tent id, ay aγγu nw, rar tent id, ay aγγu nw ! »  walu…
teddu d teqqim  ddaw n uskelu nna y tella tafγult enna. teqqim, cwi cwi tuci d waman al γifs ttattayn zg useklu. tennay as « a rebbi awy ax d anżar war tiynaw, anżar war tiynaw ! » tennay as « ya, matta wya ? » « cwi tarżem dix i ca n waman ; tenn as : « a rebbi, awy ax d unżar war tiynaw ! » ar taneggarut terżemt n id kulci.
thezza d terwu aqca ns, tannay tarbatt tella yafella n useklu. tenn as : « nekkin aya, a εetti nw ! »  tenn as : «ggwez, γedd ad γurm nn alix ! » tenn as : « uhu, tennay i wltma wr teggwezd ca ! » netta tamż aseklu, ar tsseryiyi aseklu, tennay as : « iwa, ggwez γedd ad γurm nn alix ! » tenn as : « uhu ! » tenn as : « ggany, ad γurm nn alix ! » teggwed tefγult, tenn as : « γas qqim, ad γurm nn ggwezx ! » teggwez tefγult ziy useklu. 
tenn as : « i mani wultmam ? » tenn as : « utlma tedda tkemmel abrid, ur ssinx mani n tiwð ! »  tella wltmas, tella i yiwn εari da tsigg xf ultmas may d as ijrun. tenn as : « may am bdux, id aqca mad iðarr ? » tennay as : « bdu yi yuqca nna wr iyin rray i wltma » « i may d am tenna wltmam ? » « tenna yi wltma : ‘mec tedda d γurm εetti nw ur teggwezt ca. mc am tenna : ‘ggwez γedd ad γurm nn alix, hat ur tennid at tiγiyd at talid’. dγi bdu yi wqca nna wr da ysseflidn i wltma ! » tebdu y uqca , ar ttettca, ar ttettca (a)lily tettcca kulci wr tudji diys γas icerwiden d iγsan.
ha wltmas tannay tt, tannay mayd as tegga terwu. tεayd terwu nna γur taddart, ar tneffeð ixf ns alliy ur tetcci tis snat. tεayd iberdan ns teddu d ultmas, ar talla tama n useklu, ar talla, ar talla, ar talla... alliy tedjiwn.
teddu γur tama n yiwn n wanu, ar talla, ar talla, ar talla, y ar talla, y ar talla... allig d isekker rebbi yiwn useklu, inn ac, taley ar aqca n useklu. tili terbatt nnax γurs azzar iwð as ar iðarr. yili ddaw n useklu nna yiwn (n) wanu. anu nna wr da yessa diys γas ayis n memmis n    ugellid. cwi teqqim tarbatt nna, γ ar talla, y ar tγenna, ar ttiniy izlan. ha memmis l lmalik idda d ad issew iyis ns ggwanu nna. 
da yteddu iyis ad isew ggwanu nna, yannay ackkuc n terbatt nna, amalu ns ggwanu, ar isγuyyu iyis. ar as ittini : « yah, mac yaγn ur trit at tsut ? » iεawd iseksu yannay tarbatt nna ggwanu, amalu ns ggwanu, ihezza d ixf. idda yawi t ar taddart, ar isγuyyu, ira y aman. irar t id, ar taneggarutt, inn as : « ur ggunyx ad raεax mayd illan ggwanu wr iri ad isew iyis inw ! »
netta ysuggwer ggwanu yannay amalu n terbatt, inn as : « matta cemmin, a tarbatt ? » tenn as : « iwa, nekkin aya ! » inn as « iwa, ggwez γuri, ini yi max allig tulit i wseklu nna ?! » tenn as : « iwa, ggan(y), ad ggwezx ad ac inix lqist inw ! » teggwez d, tennay as lqissa ns, inn as : « iwa, kker akm awelx ! » tennay as : « waxxa ! »
iddu yawi t, yawl tt, zdγen i yiwt (n) taddart, tarwa si(n) lwacun. alliy turw si(n) lwacun nna, tennay asn i lwacun ns : «εaf awn, ay icirran inw, ku gg ið tinim i ad awn ttinix tah’ajjit ! » nnan as « waxxa ! » ; nnan as : « iwa mma, iniy aγ tah’ajit ! »  ar ttini : « mc illa yiwn uryaz idda d ad issutr i taddart, tassaεt nn(a) awn inix tah’ajit ! »
adjjen bba ns iεayd iya meskin, iddu d ad issutr (bba ns n terbatt nna, men nnit). iddu d ad issutr, ar as ittini : « ca n sedaqa fissa bi llah ! » ar asen ttini, ar asen ttini y lwacun ns « iwa, iniyat i ttx d awn inix ! » nnan as : « waxxa ! » ddun ar imi l lbab, ar as ttinin : « εafa mamma, iniy aγ tah’ajit nna ! » tennay asen : « waxxa ! »
th’uz tama n bba ns, ar asen ttini : tah’ajit εemr a mimmi, a mimmi, a tarwa... » alliy d asen ttini yimci, yacey bba ns iz d lqist ns aynna, iz d illis aynna ! ar as ttini : « εafa, mamma, εawd hatt am, hatt am ! » ar asen ttini th’ajit ttx ar talla, ar asen ttini : 

« tah’ajit εemr a mimmi, a mimmi, a tarwa !
inna yi bba y akm awelx, a tarwa, ya tarwa !
tah’ajit εemr a mimmi, a mimmi, a tarwa ! »

	ikker bba ns ar issflid aynna ar ttisew acal, ar ttisew acal (alliy ukjem), ar ttusraw d ggwacal, ar ttusraw d acal, ar as ttini :

« tah’ajit εemr a mimmi, a mimmi, a tarwa !
inna yi bba y akm awelx, a tarwa, ya tarwa !
tahajit εemr a mimmi, a mimmi, a tarwa ! »

	adday as ttini tah’ajit «εemr a mimmi, a mimmi, a tarwa », ar as ttεawad qah’ ayn as ijran, d as ttεawad is tarwa netta d utlmas..., kuci. ar ttusraw d wacal, ar ttusraw d, ar ttusraw d, allig as teqqim γas tamart, tebbey tt s lmus, safi !
								(h’adda w nðir, iγremjewn, midelt)